Ylen hallintoneuvoston perussuomalaiset jäsenet Jari Ronkainen ja Olli Immonen vaativat Ylen opintovapaalla olevalle toimittajalle Sara Rigatellille potkuja.

Kaksi perussuomalaista kansanedustajaa huolestui Aku Louhimiehen terveydestä. Jenni Gästgivar

Perussuomalaiset kansanedustajat ja Yleisradion hallintoneuvoston jäsenet Jari Ronkainen ja Olli Immonen ottavat kantaa ohjaaja Aku Louhimiehen ympärillä vellovaan kohuun.

–Ajojahti on mennyt liian pitkälle. Vaikka toimittaja olisi kuinka virkavapaalla, on hän edelleen Ylen toimittaja. Se, että vapaa-ajallaan mustamaalaa aiemmin uutisoimaansa henkilöä on irtisanomisperuste! Ylen operatiivisen johdon tulisi tajuta tämä ja potkaista toimittaja pihalle, Ronkainen sanoo tiedotteessaan.

Yle puolestaan tiedotti aiemmin tänään toimittaja Rigatellin olleensa yhteydessä BBC:n mediapalveluun uutisvinkkiä varmistaakseen. Ylen mukaan kyse oli normaalista tiedonhankinnasta eikä muuta motiivia ollut.

Louhimiehen itsensä mukaan yhteydenotto eväsi hänen työmahdollisuutensa BBC:n suurtuotannossa.

–On erittäin ongelmallista, että tuomioita jaetaan ihmisille julkisuudessa ja sen ulkopuolella ilman oikeudenkäyntejä. Louhimies on jo pyytänyt julkisesti anteeksi, mutta silti hänen vainoamisensa jatkuu, Olli Immonen puolestaan sanoo.

Louhimies on aiemmin pahoitellut käytöstään ja toimintatapojaan.

-Olen selkeästi ohjaajana epäonnistunut, kun en ole pystynyt luomaan ilmapiiriä, jossa kaikilla olisi tasa-arvoinen ja turvallinen olo, Louhimies sanoi maaliskuussa A-studiossa.

Ronkaisella ja Immosella on herännyt myös huoli Louhimiehen terveyden puolesta.

–#metoo-kampanja on nopeasti kääntymässä itseään vastaan. Ei kai tarkoitus ole, että nämä henkilöt menettävät työnsä ja Louhimiehen tapauksessa melkeinpä tarttuu pistooliin, Ronkainen sanoo tiedotteessa.

Iltalehdelle Ronkainen tarkensi mainintaa pistoolin tarttumisesta.

–Ketään ei voi loputtomasti jahdata. Emme halua Louhimiehelle Mika Myllylän kohtaloa, Ronkainen sanoi.

Alkoholiongelmista kärsinyt Mika Myllylä kuoli tapaturmaisesti kotonaan Kokkolassa heinäkuussa 2011.